قبل ما أبدي بشرح هذا الموضوع . أحب أقدم شكري وأمتناني للاخوة الافاضل (AbooReem والاخ متفائل جدا و الاخ كلش متأخر ) لان همه اصحاب الفضل بتوجيهي لاستخراج العدم محكومية . فكل من يقرء هذا الموضوع اترجاه ان يتمنالهم الموفقة والامن والامان.الهم ولعوائلهم.
كل من اتم الـــ 16 ( ستة عشر سنة ) ذكر او انثى مطالب بهذه الوثيقة لطالبي اللجوء عن طريق الــ SIV.
الوثائق المطلوبة :
هوية احوال مدنية اصلية + نسخة
شهادة جنسية اصلية + نسخة
بطاقة تموينية اصلية + نسخة
بطاقة سكن أصلية + نسخة
جواز سفر اصلي + نسخة
صور ملونه عدد 3
الدائرة صايرة على طريق قناة الجيش قبل مديرية الامن العامة القديمة.
طبعا تطلع من الصبح وحاول ان تكون متواجد قبل الثمانية هناك .
اذا عندك سيارة فراح تلكة كراج قريب على المدخل مال الدائرة . تترك سيارتك بالكراج وراح تشوف الاتي :-
اول نقطة تفتيش راح يسئلك شعندك؟؟ دكولة جااي اطلع عدم محكومية لغرض السفر . راح يوجهك لنقطة التفتيش الثانية . من توصل للنقطة الثانية راح يطلب هويتك يجيكها وراح يطلب منك اي هوية تعريفية ثانية حتى يبقيها عنده ويسلمك بـاج دخول ( هذا الباج بي رقم . دير بالك عليه ) .بصراحــه ( اني انطيته سنوية السيارة ) لان ما ردت انطي اي مستمسك . كلت يجوز يحتاجوهن جوة حتى يطابقوهن وية المستنسخات .
ورة ماتعبر هااي النقطة . راح تنتظر الباص ( كوستر ) يجي ياخذكم حتى تدخلون جوة ( طبعا المسافة طويلة . وخصوصا اذا جانت عائلة وياك)
بعد ماتصعد بالباص راح يوصلك لباب مديرية الادلة الجنائية . اول ماتنزل تدخل للاستعلامات . ابو الاستعلامات راح يطلب هويتك ويدكها بالحاسبة . وراها راح يسجل أسمك بسجل ويكتب يم اسمك رقم باج الدخول الي استلمته اول ما دخلت .
بعدها راح تدخل لقاعه جبيرة نوعا ما . اول ماتدخل راح تتوجه لاول شباك دكوله اريد اطلع عدم محكومية لاغراض السفر . راح ياخذ منك المستنسخات الاربعه + نسخة جواز + 3 صورويطلب منك الجواز ( حتى يقارنه وية النسخة ) وتبقى يمه هوية الاحوال المدنية الاصلية . ويسئلك على منطقة سكنك . ويكولك استريح انتظر يصيحون باسمك .
بعدها ابو الشباك الثاني ( شباك الرسوم ) راح يصيح بأسمك تروح تدفع عشرة الاف دينار للشخص الواحد وينطيك وصل بالمبلغ . تاخذ فايلك وتروح للشباك الثالث يستلمه منك . ويطبع ورقة مثل شهادة التخرج بيها اسمك بالانكليزي مثل ما مكتوب بالجواز ( انتبه زيييين اسمك بالانكليزي والعربي بالشهادة لازم يكون مطابق لاسمك بالجواز).
بعدها يصيح ابو الشباك الرابع باسمك حتى تسوي طبعات الاصابع . راح يبقى الفايل يمهم ويكلولك تعال بعد اسبوع .ويبقى بس الوصل ابو العشرة الاف يمك حتى تجي بعد اسبوع تستلم شهادة العدم محكومية .
تطلع من القاعه وتصعد بالباص حتى يرجعك يم الاستعلامات . تسلمهم باج الدخول وتاخذ المستمسك الي تركته يمهم وتتوكل على الله .
ملاحظاتي :
الاجراءات جانت سهله وسلسة جدا . ناس متعاونين جدا . صعوبة وجود مكتب استنساخ ( اخذ وياك استنساخات ) لان تتبهذل اذا لكيت عندك نقص . من رحت أني جان الوكت صيف . فاخذت ويايه قنينة مي بارد وفادتني بصراحة لان ماشفت اكو حانوت او اسواق .
موفقين ان شاء الله / تحيـاتـي